Nye intelligente sensorer på vej fra Ikea

Ikea udvider snart sit udvalg af intelligente sensorer i Trådfri-serien, skriver Appleinsider. To nye HomeKit- og Matter-kompatible sensorer er netop blevet godkendt af den amerikanske myndighed FCC. Den ene er en bevægelsessensor og den anden kan tjekke, om et vindue eller en dør er åben eller ej.

I dokumenterne kan man læse, at bliver kompatible med hubben Ikea Dirigera, men også med Trådfri Gateway. Navnene afsløres også som henholdsvis Vallhorn og Parasoll.

Dokumenterne viser også, at de gamle knaphulsbatterier er væk til fordel for de mere almindelige AAA-batterier.

Sidst, men ikke mindst, fortæller dokumenterne os, at begge de intelligente sensorer er fremstillet af kinesiske Leedarson. De leverer white-label løsninger til det intelligente hjem. Parasoll-sensoren skulle, ifølge Leedarson have en batterilevetid på op til to år og opererer over ZigBee 3.0 protokollen.

Hvornår de to nye intelligente sensorer rammer varehusene er endnu uvist. Men med FCC-gokendelsen i hus, kan det ikke vare længe.

Begge dokumenter kan ses på FCC’s hjemmeside.

Nye intelligente sensorer på vej fra Ikea