Ikea Dirigera får Matter 1.3 – nu taler den med endnu flere smarte gadgets

Ikea har netop rullet en ny softwareopdatering ud til sin Dirigera-hub – og den gør det svenske smarthome-hub markant mere åben. Med version 2.866.3 får Dirigera nemlig understøttelse af Matter 1.3, den nyeste standard for det fælles sprog mellem smarte enheder.

Det betyder i praksis, at flere produkter fra andre mærker nu kan kobles direkte ind i Ikeas univers. Hvor du tidligere var låst til pærer, sensorer og kontakter fra Ikea selv, kan du nu også forbinde vandlækagesensorer og energiovervågende stikkontakter fra andre producenter – eksempelvis TP-Links Tapo-serie eller lignende Matter-kompatible enheder.

For en almindelig bruger betyder det mere fleksibilitet: Du kan blande og matche mærker, uden at skulle jonglere med flere apps eller hubs. Dirigera bliver ganske enkelt et mere åbent knudepunkt i hjemmets smarte økosystem.

Forbedret lysstyring

Ikea har samtidig lyttet til brugernes frustrationer omkring adaptiv belysning – den funktion, der automatisk justerer lys efter tidspunkt på dagen. Tidligere blev funktionen slået fra, hvis du selv ændrede lysstyrke eller farve. Med den nye opdatering kan du nu vælge, at Adaptiv belysning automatisk vender tilbage bagefter.

Bemærk dog, at det stadig er Ikeas egen version af adaptiv belysning – ikke den, Apple tilbyder i HomeKit.

Opdateringen installeres automatisk på Dirigera-hubben, men du kan også tjekke manuelt via Ikea Home Smart-appen. Udover Matter 1.3-understøttelsen lover Ikea de sædvanlige “forbedringer og fejlrettelser”, som gør oplevelsen lidt glattere.

Ikea Dirigera får Matter 1.3 – nu taler den med endnu flere smarte gadgets